Document ID: /fineweb-2-swissfilter-quality_10-filterrobots/filtered/01446.jsonl.gz/11

Ulkoministeri Erkki Tuomioja osallistui tasavallan presidentin ohella YK:n pääsihteerin koolle kutsumaan ydinturvallisuushuippukokoukseen New Yorkissa 22. syyskuuta.
Huippukokouksen taustalla on Fukushiman ydinonnettomuus. Pääsihteerin tavoitteena on muun muassa selvittää YK-järjestelmän laajuista valmiutta ydinturvallisuusonnettomuuksien ja ydinturvan vaarantumisen luomien tilanteiden hoitoon kansainvälisellä tasolla sekä kehittää järjestelmän ja koko kansainvälisen yhteisön valmiuksia tässä suhteessa. Kokous pidettiin kahdessa osassa: valtion- ja hallitusten päämiesten ja ministeritasolla.
Ulkoministeri Tuomioja painotti puheenvuorossaan Fukushiman traagisen onnettomuuden korostavan ydinturvallisuuskulttuurin parantamisen ja kansainvälisen säätelyn tärkeyttä. Turvallisuusjärjestelmiä ja -vaatimuksia on pidettävä ajan tasalla ja kehitettävä jatkuvasti. Ydinonnettomuudet koskevat kaikkia maita. Siksi niihin on varauduttava paitsi kansallisesti, myös kansainvälisen yhteistyön tehostamisella. Viime kädessä on myös kysyttävä, onko ydinturvallisuusnormeja koskeva kansainvälinen oikeudellinen järjestelmä arvioitava uudelleen.
Lisätietoja: ulkoasiainneuvos Pekka Ojanen, puh. 040 743 1576, ulkoministeriö, ja ministerineuvos Johanna Karanko, puh. +1 917 294 3927, Suomen pysyvä YK-edustusto